钦定古今图书集成/方舆汇编/职方典/第1171卷 > 《采芳洲》邹观光
## 钦定古今图书集成/方舆汇编/职方典/第1171卷 > 《采芳洲》邹观光

楚泽饶芳杜，君园芳更多。薄言便采摘，随意结岩阿。
迳仄环萝薜，亭幽隐芰荷。月明群籁静，忽听榜人歌。

又

纡回分小迳，清浅见三洲。对语喧林雀，忘机狎野鸥。
烟笼晴亦雨，水静夏兼秋。不尽登临意，凫舟泛月游。

又

亦有采芳客，其如憔悴形。天高不可问，泽畔独为醒。
裳集芙蓉绿，𬙋裁杜若青。何如三径里，竟日足沉冥。